Este din nou doliu în lumea folclorului. A murit o îndrăgită cântăreață de muzică populară, care de-a lungul vieții a încântat cu melodiile sale inimile a milioane de români, din țară și de peste hotare.
Interpreta avea 62 de ani și era originară din orașul Beclean, din județul Bistrița-Năsăud. Însă, a copilărit la Dej, după ce s-a mutat cu familia aici. De mică a învățat să cânte și a demonstrat că are a talentul înnăscut.
Este vorba despre artista Dorina Grad, care joi, 7 martie, și-a dat ultima suflare, după ce în ultimele zile starea de sănătate i s-a înrăutățit. Vestea decesului a fost dată de colegii săi de breaslă, care sunt profund îndurerați.
"Dorina Grad, interpreta cântecului transilvan cu glas valoros și îndrăgit de publicul larg, dar și de specialiștii din domeniu, a plecat în lumea cea fără de dor. Astăzi, a plecat pe drumul veșniciei, lăsându-ne minunate cântece transilvane și amintirea unei interprete cu glas frumos și valoros.
Drum lin spre Lumina Raiului, Dorina! Am credința că acolo vei găsi liniștea și tihna sufletului pe care le-ai căutat întreaga viață!", a transmis Alexandru Pugna, pe Facebook, cel considerat părintele cântecului năsăudean.
Cei care vor să-și ia rămas bun de la Dorina Grad o vor putea face vineri, la ora 19:00, când are loc priveghiul, și sâmbătă, la ora 14:00, când va avea loc slujba de înmormântare și va fi condusă pe ultimul drum.
Dorina Grad a debutat în lumea muzicală la Ansamblul "Someșana" al Casei Municipale de Cultură din Dej. Aici a fost atât solistă, cât și dansatoare. A iubit ambele domenii extrem de mult.
De-a lungul carierei a participat la numeroase festivaluri și concursuri de foclor la Caracal, Slatina, Amara, Sibiu, Reghin sau la Festivalul "Maria Tănase", de la Craiova, unde a fost premiată cu premiul II și titlul de laureat.
Primele piese pe care le-a înregistrat Dorina Grad au fost la Radio Târgu Mureș. Ulterior, a mai înregistrat altele la Radio București. Din 1990 începe ascensiunea sa, fiind inclusă ca solistă profesionistă la Ansamblul "Mureșul" din Târgu Mureș.
De asemenea, Dorina Grad a avut numeroase turnee atât prin România, cât și prin străinătate. A cântat peste hotare românilor din țări precum: Ucraina, Turcia, Ungaria, Italia, Spania sau Franța, și nu numai.